天府
作者：員興宗
朝代：宋

paragraphs: 淵淵西土，惟天之府。
昔際大吏，以貙以虎。
不寬如之何，民亦仇止。
不儉如之何，人亦悴止。
有羨其輸，有豐其橐。
左公右卿，則覬我得。
厥佐聯聯，乃翼乃前。
嗟我君子，則噤不言。
戾極而傾，疾用不寧。
既殛既鉏，伊我皇明。
皇曰西土，惟我有痌。
其守自今，惟寬儉是庸。
格其難頑，慰其嚬呻。
皇言載恩，侯心載仁。
孰是遠斯，而不率馴。
瞻彼江梁，我民我阜。
惟皇之德，惟侯之守。
敢耻于詞，以詔不朽。